Лашынкъей илъэс 600 зэрырикъур ягъэлъэпIэнущ
Налшык къалэм и шыгъэжапIэм накъыгъэм и 26-м сыхьэт 11-м щыщIидзэнущ Къэбэрдей-Балъкъэр Республикэм и Шэджэм районым щыщ Лашынкъей къуажэр илъэс 600 зэрырикъур щагъэлъэпIэну гуфIэгъуэр. Абы теухуа япэ шыгъажэм щытекIуэхэм иратыну сом мин 250-рэ хахащ.
Мы къуажэм щалъхуа, Совет Союзым и ЛIыхъужь Къуэныкъуей Назир и цIэкIэ къызэрагъэпэщ етIуанэ шыгъажэми, Социалист Лэжьыгъэм и ЛIыхъужь Хьэгъэжей Джонсон и цIэкIэ ещанэу зэпеуэнухэми ящыщу текIуэхэм ахъшэу апхуэдиз дыдэ зэхуагуэшынущ. КъыкIэлъыкIуэ зэпеуэхэр къызэрагъэпэщ генерал-майор Тхьэзэплъыж Юрий, Лашынкъей къуажэм дэсхэм, къуажэм и Iэтащхьэ Хьэгъэжей Хьэсэн я цIэкIэ. Дэтхэнэ къызэдэжэгъуэми щытекIуэхэм иратын папщIэ сом мини 100 ягъэтIылъ.
Псори зэхэту шыгъажэм щытекIуэхэм иратын папщIэ сом мелуанрэ мин 50-рэ къызэрагъэпэщащи, а ахъшэр езы къуажэм дэсхэмрэ абы къыщалъхуахэмрэ зэхалъхьащ.
КIЭБЫШЭ Идар.
